**Notă informativă**

***la proiectul hotărârii de Guvern „Pentru aprobarea Regulamentului privind modul de administrare a Fondului Național pentru Mediu ”***

|  |
| --- |
| 1. ***Denumirea autorului și, după caz, a participanților la elaborarea proiectului*** |
| Proiectul hotărârii de Guvern privind aprobarea Regulamentului de administrare a Fondului Național pentru Mediu *(în continuare - proiect)* a fost elaborat de Ministerul Mediului cu suportul Organizației pentru Cooperare Economică și Dezvoltare (OECD) în cadrul Acțiunii Pentru Mediu a Uniunii Europene (EU4Environment). |
| 1. ***Condițiile ce au impus elaborarea proiectului actului normativ și finalitățile urmărite*** |
| Strategia de mediu pentru anii 2014-2023, aprobată prin Hotărârea Guvernului nr. 301/2014 are ca obiectiv general crearea unui sistem eficient de management de mediu, care să contribuie la creșterea calității factorilor de mediu și să asigure populației dreptul la un mediu natural curat, sănătos și durabil.  Unul dintre obiectivele specifice ale Strategiei menționate este asigurarea condițiilor de bună guvernare și eficientizarea potențialului instituțional și managerial în domeniul protecției mediului pentru atingerea obiectivelor de mediu.  Deși în ultimii ani au fost întreprinse mai multe măsuri de consolidare a mecanismului de gestionare a resurselor financiare pentru protecția mediului, sistemul actual încă rămâne unul deficitar.  Principalele acte normative ce stau la baza creării, organizării și funcționării Fondului Ecologic Național (*Fond*) sunt:   1. Legea nr.1515/1993 privind protecția mediului înconjurător, în mod deosebit capitolul VIII - care cuprinde principalele norme legale primare care stau la baza formării și administrării Fondului; 2. Hotărârea Guvernului nr. 988/1998 despre aprobarea Regulamentului privind fondurile ecologice – care cuprinde reglementările subsidiare normelor legale și au ca obiectiv să asigure executarea acestora; 3. Ordinul Ministrului mediului nr. 73 din 10 septembrie 2013 cu privire la aprobarea Regulamentului privind administrarea Fondului ecologic național.   Prin modificările operate la Legea nr. 1515/1993 prin Legea nr. 281/2016, Capitolul VIII a fost revizuit esențial. Însă Hotărârea Guvernului nr.988/1998 despre aprobarea Regulamentului privind fondurile ecologice nu a fost aliniată la modificările respective din Legea nr. 281/2016, păstrând în continuare prevederi precum ”fondul ecologic local”, ”persoane particulare” în calitate de beneficiari, etc.  Totodată, prin proiectul de lege înregistrat în Parlament cu nr. 2 din 14.01.2022 pentru modificarea unor acte normative care are drept obiectiv modificarea mai mult legi, în mod special Legea nr. 1515/1993 privind protecția mediului înconjurător unde au fost delimitate competențele specifice domeniului formării și administrării Fondului și stabilește următoarele competențe:   1. Guvernul, care adoptă, în baza normelor legale cadrul normativ subsidiar și instituie cadrul instituțional și funcțional, inclusiv modul de gestionare a Fondului, modul de identificare, evaluare, selectare, aprobare, contractare și monitorizare a implementării proiectelor în domeniul protecției mediului, precum și determină structura organizațională din sistemul administrativ al autorității centrale pentru resursele naturale și mediu învestită cu competență de implementare a politicii de mediu pe dimensiunea administrării Fondului; 2. Autoritatea centrală pentru resursele naturale și mediu (această competență fiind a Ministerului Mediului), care aprobă acte normative orientate spre punerea în executare a cadrului normativ în materie de administrare a Fondului, inclusiv norme metodologice, instrucțiuni, reguli și regulamente care să reglementeze în mod detaliat procedurile interne privind identificarea, evaluarea, selectarea, aprobarea, contractarea și monitorizarea implementării proiectelor în domeniul protecției mediului, precum și de evaluare post-implementare; 3. Structura organizațională din sfera de competență a autorității centrale pentru resurse naturale de mediu, responsabilă de administrarea Fondului (această competență urmând a fi delegată Instituției publice „Unitatea de implementare a proiectelor în domeniul mediului”), care are ca misiune acordarea asistenței financiare proiectelor din domeniul protecției mediului, în baza unor proceduri transparente de identificare, evaluare, selectare, aprobare, contractare și monitorizare a implementării.   Toate acestea au generat necesitatea modificării cadrului normativ secundar privind modul de administrare și gestionare a Fondului și aprobarea unui noul Regulament de administrare a acestuia.   |  | | --- | | 1. ***Descrierea gradului de compatibilitate pentru proiectele care au ca scop armonizarea legislaţiei naționale cu legislaţia Uniunii Europene*** | | Proiectul de hotărîre nu conține norme de armonizare a legislației naționale cu legislația Uniunii Europene. | |
| 1. ***Principalele prevederi ale proiectului și evidențierea elementelor noi*** |
| Proiectul prevede în principal aprobarea Regulament de administrare a Fondului Național pentru Mediu , abrogarea Hotărârea Guvernului nr.988/1998 despre aprobarea Regulamentului privind fondurile ecologice și stabilirea în responsabilitatea Ministerului Mediului de a prezenta Guvernului spre aprobare modificările și completările la cadrul normativ conex și de a aduce actele sale administrative și normative în conformitate cu prezenta hotărâre.  Astfel, Regulamentul de administrare a Fondului Ecologic Național este structurat în următoarele capitole: Capitolul I Dispoziții generale; Capitolul II Finanțarea fondului; Capitolul III Cadrul instituțional de administrare a fondului; Capitolul IV Evidența utilizării mijloacelor fondului; Capitolul V Managementul proiectelor; Capitolul VI Transparența și caracterul public.  **Capitolul I**, conține reglementări generice privind modul de constituire și funcționare a Fondului, domeniile care pot beneficia de finanțare în baza proiectelor, noțiunile, principiile, precum și responsabilii de administrarea și gestionarea Fondului.  De asemenea este stabilit că Ministerul Mediului aprobă Manualul operațional al Fondului, care stabilește etapele detaliate de identificare, evaluare, selectare, aprobare, contractate și monitorizare a implementării proiectelor finanțate din Fond.  **Capitolul II**, stabilește volumul mijloacelor financiare alocat pentru proiecte și modul de identificare a priorităților de finanțare.  Astfel, proiectele finanțate din cadrul Fondului, odată aprobate pot fi finanțate pe parcursul a mai mulți ani, iar anual se includ mijloace pentru proiecte noi, ceea ce va oferi o predictibilitate și siguranță pentru proiectele în derulare că dispun de suficiente resurse financiare și pot realiza proiectul integral.  Este prevăzută obligativitatea corelării strategiei sectoriale de cheltuieli a Ministerului Mediului cu planul de acțiuni al Unității, care trebuie să reflecte activitățile pentru administrarea și gestionarea Fondului, inclusiv apelurile de proiect și proiectele finanțate direct.  **Capitolul III**, reglementează aspectele instituționale ale Fondului.  Se stabilește că administrarea Fondului este asigurată de Comitetul de supraveghere al Instituției publice „Unitatea de implementare a proiectelor în domeniul mediului” (*Comitet*), care stabilește modul de luare a deciziilor, drepturile acestuia, atribuțiile și alte aspecte pentru administrarea Fondului.  **Capitolul IV**, stabilește obligativitatea pentru Instituția publică „Unitatea de implementare a proiectelor în domeniul mediului” de a ține evidența contabilă a mijloacelor utilizate din cadrul Fondului și obligațiile administrative în raport cu administrarea Fondului.  **Capitolul V**, stabilește că proiectele finanțate din Fond sunt doar sub formă de grant, acesta putând acoperi minim 50% și maxim 90% din costul total al proiectului, pentru restul de 10 % solicitantul urmând să asigure cofinanțare.  În calitate de solicitant poate fi orice persoană juridică de drept public sau de drept privat. Persoanele fizice nu pot avea calitatea de solicitant și implicit nu pot aplica pentru finanțare a proiectelor din cadrul Fondului.  De asemenea sunt stabilite 6 etape ale managementului proiectelor finanțate din cadrul Fondului, după cum urmează:   1. Identificarea și colectarea propunerilor de proiecte. Sunt stabilite două modalități de colectare a propunerilor de proiecte ce vor fi finanțate din Fond. Prima modalitate prevede aplicarea pentru finanțare în cadrul apelurilor de proiecte, unde va fi un termen limită pentru aplicare. Totodată, pentru a putea finanța anumite proiecte strategice, din cadrul Fondului pot fi finanțate și proiecte cu finanțare directă. Pentru proiectele cu finanțare directă, potențialii beneficiari sunt invitați să aplice pentru finanțare din cadrul Fondului. Deși mecanismul de aplicare și selectare este diferit, ambele modalități parcurg aceleași etape ale managementului proiectului. 2. Evaluarea propunerilor de proiect și stabilirea eligibilității acestora. Astfel, solicitanții ce urmează să aplice pentru finanțare din cadrul Fondului, completează o propunere de proiect. Solicitanții ce aplică pentru finanțare directă, la propunerea de proiect urmează să atașeze un aviz din partea Ministerului Mediului, în acest fel fiind confirmat faptul că proiectul este unul strategic pentru Guvern.   De asemenea, este prevăzută obligativitatea ca pentru solicitanții a căror proiecte au fost respinse, aceștia să fie informați, în scris, cu privire la motivele respingerii.   1. Evaluarea fezabilității proiectului. Astfel, este prevăzut că proiectele care au întrunit criteriile de eligibilitatea sunt supuse unei evaluări independente, din partea unui comitet de evaluare a proiectelor alcătuit din 3 experți. În acest fel este asigurată echidistanța și imparțialitatea în procesul de evaluare a proiectelor. În baza evaluărilor realizate de comitetul de evaluare a proiectelor, pentru proiectele selectate din cadrul apelurilor de proiect se elaborează un clasament al proiectelor. 2. Aprobarea finanțării proiectului. Astfel, proiectele eligibile pentru finanțare, însoțite de clasament sunt prezentate Comitetului. Membrii Comitetului examinează și se expun prin vot pentru fiecare proiect în parte. Decizia de finanțare sau nefinanțare a unui proiect se ia de către Comitet. Pentru proiectele care nu sunt finanțate, fie că au fost respinse de Comitetul, fie că nu au acoperire financiară, solicitanții sunt informați cu privire la motivele respingerii. 3. Semnarea contractului de finanțare. Pentru proiectele selectate de Comitet spre finanțare, Instituția publică „Unitatea de implementare a proiectelor în domeniul mediului” semnează cu solicitanții contractele de finanțare. 4. Implementarea, monitorizarea și raportarea implementării proiectului. Pentru această etapă Regulamentul prevede periodicitatea elaborării și prezentării rapoartelor de către solicitant, și rolul Instituției publice „Unitatea de implementare a proiectelor în domeniul mediului” și Comitetului în procesul de implementare și monitorizare a proiectelor.   **Capitolul VI**, stabilește obligativitatea asigurării transparenței în procesul de administrare și gestionare a Fondului. |
| 1. ***Fundamentarea economico-financiară*** |
| Implementarea proiectului ar putea implica anumite cheltuieli suplimentare de la bugetul de stat în situația în care va fi necesară consolidarea capacităților structurii organizaționale din sfera de competență a Ministerului Mediului (aceasta fiind Instituția publică „Unitatea de implementare a proiectelor în domeniul mediului”), care va fi învestită cu competența de administrare a Fondului. Aceste cheltuieli însă urmează a fi estimate în procesul de analiză instituțională și estimare a impactului. |
| 1. ***Modul de încorporare a actului în cadrul normativ în vigoare*** |
| Adoptarea proiectului impune autorităților și instituțiilor publice cu competențe în domeniul protecției mediului, întreprinderea măsurilor de implementare a noilor norme legale primare în materie de formare și administrare a Fondului. Măsurile ce urmează a fi întreprinse comportă un caracter atât normativ, cât și organizațional-administrativ.  Astfel, pentru a asigura punerea în executare a noilor prevederi normative, Ministerul Mediului, în termen de 30 zile, de la data adoptării, urmează să propună Guvernului spre aprobare proiectul de hotărâre a Guvernului prin care se vor opera modificări determinate de necesitatea revizuirii cadrului instituțional, atribuind funcția de administrarea a Fondului Instituției publice „Unitatea de implementare a proiectelor în domeniul mediului”. În cadrul acestei activități Ministerul Mediului trebuie să înainteze Guvernului propuneri nu doar de atribuire a competenței de implementare a politicilor de mediu pe dimensiunea administrării Fondului, dar modificări ale structurii interne și ale statelor de personal ale Instituției publice „Unitatea de implementare a proiectelor în domeniul mediului”. Având în vedere că actualmente aceste atribuții sunt exercitate de personalul aparatului central al ministerului, va fi necesară, revizuirea și a structurii și statelor de personal ale ministerului.  De asemenea, Ministerul Mediului, în termen de 20 zile, de la data intrării în vigoare a hotărârii, va aproba manualul operațional privind modul de identificare, evaluare, selectare, aprobare, contractare și monitorizare a implementării proiectelor în domeniul protecției mediului, precum și de evaluare post-implementare.  Totodată, reieșind din faptul excluderii domeniului *asigurării accesului populației la apă potabilă calitativă și sanitație* din lista domeniilor pentru care pot fi utilizate mijloacele financiare ale Fondului, precum și în vederea evitării perturbării procesului de implementare a proiectelor de mediu aflate pe rol, toate proiectele în derulare finanțate din Fondul se vor transfera în gestiunea Instituției publice „Unitatea de implementare a proiectelor în domeniul mediului”. Prin *„proiecte în derulare”* sunt înțelese proiectele în privința cărora există o decizie spre finanțare a Consiliului de administrare a Fondului Ecologic Național.  Adițional, în 30 de zile, de la data intrării în vigoare a hotărârii, Ministerul mediului are obligația să asigure inventarierea proiectelor actuale finanțate din Fondului Ecologic Național și transmiterea acestora către Unitate. |
| 1. ***Avizarea și consultarea publică a proiectului*** |
| În conformitate cu prevederile art. 32 din Legea nr. 100/2017 cu privire la actele normative și pct. 190 din Regulamentul Guvernului, aprobat prin Hotărârea Guvernului nr. 610/2018 proiectul se înaintează pentru avizare și expertizare în modul stabilit.  În scopul respectării prevederilor *Legii nr. 239 din 13 noiembrie 2008 privind transparența în procesul decizional,* proiectul a fost plasat pe pagina web oficială a Ministerului Mediului [www.mediu.gov.md](http://www.mediu.gov.md), compartimentul *Transparența decizională,* directoriul *Proiecte de acte normative remise spre coordonare.* |

**Ministrul mediului** */semnat electronic/* **Iuliana CANTARAGIU**